Spreuke 9 – NG Gemeente Pinelands
Posted on 19 Aug, 2012 19 Aug, 2012 by Pinelands NG Kerk
19 Augustus 2012 – Koninkrykstyd
Bulletin-19-08-12 | PinelandsLiturgie-19-08-12
Kliek hier om Spreuke 9 te lees
19 Augustus 2012 Pinelands
Vandag het ons afrondingskole vir jong meisies wat geskoei is op Emsie Schoeman se lesse in etiket, en ons het universiteite en kolleges en ander instellings waar manne en meisies kan gaan studeer. Maar die onderrig in oud-Israel het oor veel meer gegaan as blote kopkennis. Dit ook natuurlik, maar hierdie kennis moes deurvloei na die daaglikse lewe waar mense besluite moes neem – nie net in hulle beroepe nie, maar ook in hulle verhoudinge – hulle moes geskille besleg, en kies hoe hulle teenoor ander mense gaan praat en wat hulle gedrag gaan wees. Onderrig en opvoeding het dus elke aspek van die lewe aangespreek. Vir die volk was kennis en wysheid integraal deel van hulle geloof in God, hulle verstaan van die wêreld (dws die skepping en hoe alles inmekaarsteek), en hulle daaglikse lewe.
Die boek Spreuke bevat verskillend versamelings van gedigte en spreuke, alles in die taal van wysheid gegiet. Ons sou kon sê dat hierdie boek 'n tipe handleiding was vir die volk, 'n teksboek vir die lewe aan die persoon wat geloof in God en kennis van God en sy wil nastreef. Spreuke 1-9 dien as inleiding tot die boek en is so geskryf asof dit 'n onderwyser is wat sy student onderrig in die weë van wysheid. Die onderwysers het die familiêre woord "my seun" in die klaskamers vir hulle studente gebruik (sien die herhalende aanspreekvorm "my seun" 1:8; 2:1; 3:1, 21; 4:1, 10; 5:1…). Na die inleidende 9 hoofstukke, volg daar dan vanaf Hoofstuk 10 letterlik honderde individuele spreuke vir die lewe.
Ons lees vandag die laaste hoofstuk van Spreuke se inleiding. Let op dat ons in die eerste 6 vss gaan lees oor Vrou Wysheid, dan volg die middelste 6 verse waar hierdie Vrou Wysheid instruksies vir die lewe gee, en dan lees ons in die laaste 6 verse oor Vrou Dwaasheid. Die onderwyser wil hier hê dat die seuns hulle verbeelding moet gebruik om deur die beelde van twee verskillende vrouens te leer hoe wysheid en dwaasheid werk. As ons dit lees sal ons bietjie van ons eie verbeelding ook hier moet ingooi om die teks te waardeer.
Agter die stem van die onderwyser vind ons die meer gesaghebbende stem van Vrou Wysheid, die onderwyseres, kind van God, en die bemiddellaar tussen hemel en aarde. En agter haar stem sit die mees gesaghebbende stem – die stem van God self wat deur die onderwyser en deur Vrou Wysheid diegene onderrig wat hulle oopstel daarvoor.
Die gedig begin en eindig met 'n uitnodiging tot 'n maaltyd aan diegene wat kennis kortkom. Maar die gasvrouens verskil; om die waarheid te sê hulle vergestalt teenoorgesteldes. Die een is die ander se nemesis. Die manier waarop hulle hul voorbereidings tref en die onderskeie spyskaarte wat hulle aanbied, verskil ook radikaal van mekaar.
Vrou Wysheid is eerste aan die beurt. Ter voorbereiding het sy vir haar 'n huis met sewe pilare gebou. Die sewe pilare is veel meer as wat vir 'n gewone huis nodig was, so na alle waarskynlikheid het sy eerder vir haar 'n tempel of 'n paleis gebou (huis en tempel = dieselfde woord in Hebr). Sy is soos 'n koningin wat in diens van God staan. Sy slag diere, meng wyn en dek 'n tafel. Dan stuur sy haar bediendes uit om vanaf die hoë plekke diegene te roep wat kennis kortkom, dat hulle moet kom aansit by haar tafel, kom eet van haar vleis en drink van haar wyn, dat hulle moet afskeid neem van hulle onkunde en op die pad van insig moet stap. Die bediendes dui daarop dat Vrou Wysheid 'n koninklike gevolg van helpers het, wat uitgaan om die eenvoudiges na die tafel van Wysheid te nooi. In die seuns se verbeelding word 'n feesviering opgeroep, die fees van kennis word bedien aan elkeen wat die pad van onderrig betreë. Vleis en wyn dui op goeie spyse, kos en drank vir die fynproewers, dws kennis en ervarings wat die mens voed en verryk. Vrou Wysheid se tempel of paleis is 'n tradisie, die tradisie van wysheid en leergierigheid waarbinne die volk van God opgeroep word om te leef. Die tempel kan ook verwys na 'n fisiese gebou met 'n biblioteek daarbinne, daar waar studente leef en leer, 'n fisiese ruimte waar denke gevorm word en lewens karakter kry. Kennis wat uitloop op die lewe.
In vs 13 word Vrou Dwaasheid beskryf as luidrugtig, belaglik, sonder begrip en sy weet niks. Sy is soos 'n lui domkop. Sy sit eerder as om te staan wanneer sy haar salig-onbewuste verbygangers uitnooi om haar woning te betreë. Sy hou haar kastig slim met 'n spreukwoordelike uitnodiging om die onervare verbyganger mee te verlei: "Gesteelde water is soet, kos (lett "brood") wat stilletjies geëet word, is lekker!" Die seksuele ondertone van 'n losbandige en roekeloos lewe is duidelik. Ook van luiheid – by haar hoef jy nie te werk om iewers te kom in die lewe nie, jy steel. Jy hoef ook nie te deel nie – jy eet stilletjies in die geheim, in die donker, daar waar ander nie sien nie. Jy dink dus net aan jouself. Sy laat dit so lekker klink, so aanloklik, maar al wat sy op die ou-end kan bied is water en brood, en dan is dit nog gesteel ook. Teenoor Vrou Wysheid wat regstaan vir haar gaste, en die beste voorsit, kwaliteit, vleis en goeie wyn. Vrou Dwaasheid se gesteelde water en haar geheime brood is nie genoeg om van te lewe nie. Inteendeel – dit bring die dood. Die dood wag reeds in haar woning. Diegene wat op haar uitnodiging reageer en by haar deur ingaan, bevind hulself reeds in die doderyk. Haar tafel lyk so radikaal anders as die van Vrou Wysheid.
Tussen die twee uitnodigings gee Vrou Wysheid 'n stuk onderwysing vir die lewe. Sy waarsku onder meer dat 'n mens nie iemand so moet opvoed dat hy 'n ligsinnige mens word nie ('n waarskuwing vir ouers); dat mens nie 'n ligsinnige moet probeer opvoed nie omdat hy jou sal haat; maar dat mens 'n wyse persoon kan opvoed omdat hy jou sal liefhê. Wyse mense is altyd leersaam, hulle is oop vir teregwysing en hulle kennis vermeerder. En dan die heel belangrikste beginsel in vs 10: "Wysheid begin met die dien van die Here; wie die Heilige ken, het werklik insig." Hierdie waarheid waarrondom al die ander draai vind ons ook reg aan die begin van die boek (1:7) en reg aan die einde (31:30). Bybeluitleggers beskou hierdie verse as die belangrikste in die ganse boek. Dis waar alles begin, dis waar alles eindig, en dis die middelpunt van Vrou Wysheid se onderwysing in Hoofstuk 9. "Wysheid begin by die dien van die Here. Wie die Heilige ken, het werklik insig." Wysheid gaan dus om 'n geloof in God, en om 'n soeke om Hom te leer ken as die Skepper en die Onderhouer, die Gewer van lewe, en om iets van sy wêreld en sy werke te probeer begryp. Om wysheid te bekom vra nie bloot maar 'n sekulêre onderwysing wat primêr gerig is op menslike insigte en ervaring nie. Dit word ook nie primêr gemotiveer deur die bereiking van doelwitte en mens se eie self-verwesenliking nie. Die soeke na wysheid is inderdaad 'n soeke na kennis oor God self, 'n soeke wat begin in geloof. Dit stel 'n mens voor 'n keuse.
Hiervan is die gelykenis van die verlore seun 'n sprekende voorbeeld. Die jongste broer is selfsugtig en eiewys. Hy is dwaas. Hy wens sy pa dood sodat hy sy erfporsie kan kry, maar siende dat sy pa nie tot sterwe kom nie vra hy die erfporsie vooruit. Sy pa gee dit vir hom en hy gaan verkwansel alles in die stad – daar waar hy elke afdraaipaadjie neem na Vrou Dwaasheid se woninge. Hy drink gesteelde water en hy eet stilletjies in die geheim sy brood. Hy dink die lewe is goed, maar eintlik doen hy homself in – by sy ouerhuis sou hy vleis en wyn gekry het. Hy bevind homself in die kamers van die doderyk. Die seun verloor alles en lê later tussen die varke – niks is van hom oor nie, sy lewe het tot 'n einde gekom, hy is inderwaarheid dood. Maar van ver af hoor hy hoedat Vrou Wysheid hom terugroep. Hy dink aan sy huis en aan sy pa en hy besluit om sy trots in sy sak te steek en in nederigheid terug te gaan, sy sonde te bely en te vra of hy maar as een van die slawe vir sy pa kan werk. Maar wat gebeur – Sy pa wag hom in(!), ontvang hom met ope arms, trek vir hom die beste klere aan, skoene, 'n ring aan sy vinger, slag die vetgemaakte kalf, meng die wyn, dek die tafel en sit 'n feesmaal voor! Want sy seun was dood, en hy lewe weer; hy was verlore, en sy pa het hom teruggekry. (Luk 15)
Hier is twee restaurante van die lewe. Die tafels is gedek om na die spreuke te begin luister, dit te oordink, en daarvanuit te begin leef … of dood te gaan. Wie se uitnodiging aanvaar jy?